b"\n_START_ARTICLE_\nF\xc3\xa0brica El Progreso\n_START_SECTION_\nHist\xc3\xb2ria\n_START_PARAGRAPH_\nEdifici de la ind\xc3\xbastria farinera fundada l'any 1879 per la societat Prats i Crehueras en el sector d'Ic\xc3\xa0ria del barri del Poblenou de Sant Mart\xc3\xad de Proven\xc3\xa7als \xe2\x80\x94el Manchester catal\xc3\xa0\xe2\x80\x94, aixecat sobre el xamfr\xc3\xa0 dels carrers Pirineus i Hortolans, a l'illa formada pel passeig del Cementiri (actual avinguda d'Ic\xc3\xa0ria) i els carrers Drumen, Pirineus i Hortolans (avui tamb\xc3\xa9 desapareguts), en una de les majors zones industrials del pa\xc3\xads a la fi del segle XIX, essent la ind\xc3\xbastria farinera el seu cinqu\xc3\xa8 sector productiu major, amb les fam\xc3\xadlies burgeses d'industrials fariners Gili (Can Gili Nou i Can Gili Vell o La Fama), Rovira (El Progreso), Salisahcs (La Perfecci\xc3\xb3n), etc\xc3\xa8tera. _NEWLINE_Va ser comprada, refundada i ampliada (1888-1893) per l'industrial Ramon Rovira i Casanella, pare de l'industrial i pol\xc3\xadtic Josep Rovira i Bruguera, als hereus i successors dels quals va pert\xc3\xa0nyer fins al seu desmantellament i demolici\xc3\xb3 l'any 1988, segons projecte urban\xc3\xadstic de la Vila Ol\xc3\xadmpica del Poblenou despr\xc3\xa9s de ser triada la ciutat de Barcelona l'any 1986 seu dels Jocs Ol\xc3\xadmpics del 1992._NEWLINE_El seu edifici, caracteritzat singularment pels seus capitells de tres cossos, recordava per la composici\xc3\xb3 de la seva fa\xc3\xa7ana, segons Jos\xc3\xa9 Corredor-Matheos a l'obra l'Arquitectura industrial a Catalunya, a l'arquitectura militar de Catalunya de fi del segle XVIII, resultant el seu conjunt, fixat per Ramon Rovira i Casanella l'any 1893, una at\xc3\xadpica edificaci\xc3\xb3 farinera de finals del segle XIX."